Áhugaverd mynd við Landavegin í 1920. Stóru hvítu húsini til vinstru eru postmeistarahúsini. (Mynd Fornminnissavnið) Myndin omanfyri er fyri meg ógvuliga áhugaverd, tí hetta er einasta heildarmynd av økinum við Landavegin, eg havi sæð frá gamlari tíð. Abbi og omma mín Cristian og Sigrid Christiansen bygdu sær hús við Landavegin í 1901. Hugaligt at síggja grasfløturnar, har nú alt er bygt bæði sethús og nógvir almennir stovnar millum annað skúlar, fróðskaparsetur og heilsufrøðilig starvsstova. Eg havi prátað um myndina við mammu, sum er 98 ára gomul og er fødd við Landavegin. Hon býr á Ellisheiminum. Les meira… HF-fimleikarar ávegis til Noregs í 1970. Fremst frá vinstru: Nicolina Sørensen, Bergljót Debes Hentze, Hjørdis Mortensen, Martha Johannesen, Jóhanna Poulsen, Elisabeth Mikkelsen, venjari, og Durid Reinert. Aftast frá vinstru: Frígerð Hansen, Marna Skylv Hansen, Johanna Maria Hansen og Marjun Hanusardóttir. (Myndaeigari Martha) Fyri nøkrum vikum síðani spákaði eg inni í Kommunuskúlagarðinum, og sjálvandi reikaði tankarnir um tíðina, tá eg gekk í skúla har. Steindeyður garður, illa farin skúli og eingir næmingar. Knappliga kom eg at hugsa um eina mynd av fimleikarum, sum eg hevði sæð í bókini ÍSF 50 ár, sum kom út í 1989. Heimkomin fann eg myndina av ungum og vøkrum fimleikagentum avmynaðar í trappuni millum garðarnar. Sjálvt um eingi nøvn vóru undir myndini, so kendi eg mest sum allar ungu kvinnurnar, sum eru javngamlar við meg. Les meira… Eg havi ikki angrað avgerðina at taka við forkvinnustarvinum í Kyndli, sigur Maibritt. (Mynd Vagnur) Uttan iva geva fólk sær ikki far um, at forkvinnurnar í Kyndli, Neistanum, H71 og ÍA eru kvinnur. Eisini er forkvinnan í Hondbóltssambandinum kvinna. Sig so tað. Í Kyndli eitur forkvinnan Maibritt Johannessen, sum ikki sjálv hevur spælt hondbólt, men sum eigur trý børn, sum spæla í Kyndli. Bárður maður Maibritt kenna vit sum málmann í HB og sum spælara og venjara í Kyndli. Hvat fær eina 44 ára gamla konu at taka av ábyrgdarfullum starvi sum forkvinna í stórum hondbóltsfelag? Maibritt er nýggj í nevndini í Kyndli. Hetta hava eg tosað við Maibritt um, sum millum annað sigur, at tað er áhugin og forvitni um felagsarbeiði, sum fekk hana at taka við avbjóðingini. Les meira… Skott er millum pengakassan hjá Tórshavnar havn og høvuðskassan hjá Tórshavnar kommuni, sigur Janus Rein. (Mynd Vagnur) Síggi, at fyrrverandi løgtingslimurin Janus Rein hevur áhugaverda viðmerking til grein um Saltsøluna. Janus sigur, at fólk fara skeiv, tá tey halda, at tað er Tórshavnar kommuna, sum hevur brúkt fleiri enn hundrað milliónir krónur til tess at umvæla Saltsøluna. Tað hevur kommunan ikki, men at Tórshavnar havn ber kostnaðin, sigur Janus. Men er tað nú allur sannleikin? Les meira… Áhugaverd mynd, sum eg vildi mett er tikin umleið í 1920. (Mynd Havnin fólk og yrki) Myndin omanfyri er áhugaverd, tí her síggja vit, at Havnin fyri 1923 var brimpláss. Farið var undir at byggja Molan í 1923. Annað byggiistigið at leingja Molan fór fram í tíðarskeiðinum 1945-55 og triðja byggistigið í tíðarskeiðinum 1955-1975. Eftir 1975 kundu skip liggja trygt á Havnini. Men soleiðis var ikki á myndini omanfyri. Spurningurin er so, nær myndin er tikin? Vit hava nakrar bygningar at meta okkum eftir. Mynd av Havnini í 2016 sæst niðanfyri. Les meira… Løgið at hugsa sær, at í mínum ungdómsdøgum vóru tjúgu losjur í Føroyum. Tildømis losja í Tjørnuvík, Haldarsvík og á Eiði. Nógv virksemi var í Losjuni í Havn, og so mikið nógv, at tey í 1956 stovnaðu Ungmannafelagið Kyndil. Limir í Losjuni vóru eisini millum bestu borðtennisspælarar í landinum, og fara vit longur aftur, spældu losjulimir eisini fótbólt í sambandi við ymisk tiltøk. Í 1960-árunum gingu vit í dansi í Losjuni, har altíð nógv ungfólk komu í dans. Tá eg hyggi í frálíku bókina Losjan støtt viljen 100 ár, síggi eg, at abbi mín Hans Jacob Michelsen í 1928 var formaður í nevndini, sum skuldu savna inn pening til umbygging av Losjuni. Les meira… Ætlar Kyndil sær í FM-finalurnar, so má Hørður stýra verjuspælinum, heldur Claus. Hyggja vit í stigatalvuna hjá bestu mansliðum í hondbólti, síggja vit sjáldsama stigatalvu, sum vit ikki hava sæð áður. Liðini spæla fýra umfør í grundspælinum, og longu í fyrsta umfari hava øll liðini misti fýra ella fleiri stig. Fimm lið við átta stigum boðar frá javnari og spennandi kapping um at náa FM-finalurnar. Claus Rasmussen, sum eigur son í bestu deildini, sær heilt nógvar mansdystir, og hann havi eg biðið sett mær nøkur orð á fyrsta umfar. –Tað vera H71, VÍF og Kyndil, sum koma at manna ovastu plássini, og serliga haldi eg, at Kyndil kemur longri upp á tindin, men so má mangan skaddi Hørður stýra verjuspælinum, sigur Claus og heldur fram. Ovara stigatalvan er talvan nú, og niðara talvan somu tíð í fjør. . Les meira… Alt talar fyri í løtuni, at Kyndil og Neistin spæla FM-finalurnar næsta vár. Men nú fáa vit at síggja. Ikki er at taka munnin ov fullan og siga, at kvinnuliðini hjá Kyndli og Neistanum er favorittar at vinna sær FM-finaluplássini í apríl mánað næsta ár. Ùrslitini seinastu seks árini siga frá hesum, tí Neistin hevur vunnu fimm av seks meistaraheitum og Kyndil vann í 2014. Og einki bendir á, at annað lið enn Kyndil og Neistin spæla FM-finalurnar næsta vár, tí nú fyrsta umfar í grundspælinum er um at vera spælt, liggja Neistin og Kyndil á odda. Einki lið hevur fult stigatal. Nøkur áhugaverd úrslit eru, sum vit eiga at hyggja nærri at. Eg havi tosað við hondbóltsvin, sum hevur sæð nakrar av kvinnudystinum, og hann sigur: Les meira… Myndir, troyggjan, knívur, húgva, keppur og ikki minst glasbáturin, eg fekk frá kvinnumanning. Partur av eini ár er seinasta leivdin av Gongurólvi, sum fór í knús í nógvum vindi og endaði á Brennustøðini. Nógv góð minni úr Álakeri. Knívin hevur ein av manningini á Havnarbátinum gjørt. (Mynd Vagnur) Í mínum frítíðarrúmi í kjallarnum, har teldan stendur á borði, og fløguspælarin og guitarin eru nær við, havi eg eisini ein krók, har nógv ógloymandi minni úr Álakeri hanga og standa. Eg hjúkli um hesi minni. Í ár eru tjúgu ár liðin, síðani eg av tilvild kom at gerast eitt slag av hjálparmanni í Havnar róðrarfelag. Stýrdi 5-mannafarinum Sílinum sum trettan og fjúrtan ára gamal og eitt ár seinni 8-mannafarinum Ørvi, men so gjørdist mítt ítróttalív hondbóltur burturav. Les meira… Myndin er so stór á bróstinum, at hon passar ikki í skannaran. (Mynd Vagnur) Myndin omanfyri hongur í eini stovuni hjá okkum, og eg minnist júst hesa tíðina á Kongabrúnni. Nógv er broytt, síðani myndin var tikin seinast í 1960-árunum. Hotel Føroyar er har, og tað sama málingahandilin hjá Poul í Geil. Grøni bygningur hjá C. C. Johansen, sum nú er burtur, er har. Vinstrumegin síggjast húsini hjá frú Müller og Sjóvinnubankin kemur undan. Grøni handilin hjá C. C. Johansen, har íslendski sendiharrin nú heldur til, Hotel Djurhuus og klædnahandilin hjá Essaba, har Cafe Natúr heldur til, standa har enn. Bilarnir siga mær, at myndin er tikin í einaferð í 1960-árunum. Guli lastbilurin hjá Valdemar Lützen vinstrumegin er eitt TK model, sum sá dagsins ljós í 1960. Vilhelm Nielsen, har eg lærdi til bilsmið, seldi hesar bilar, og er kenni mest sum hvønn lut í hesum bilum. Hatta VW rugbreyðið, sum vit síggja við áarósan koyrdi eisini í Havnargøtum í 1960-árunum. Bátarnir siga eisini frá eini tið, tá glastrevjabátarnir ikki vóru komnir til Føroya. Tryggingarfelagið Føroyar bygdi við árunum út bæði norðureftir og suðureftir, men nú frættist, at samtakið skal flyta av Kongabrúnnu og byggja stóran nýggjan bygning aðrastaðni í Havn. Soleiðis broytist alt. (Vagnur)